Sdp:n entinen kansanedustaja Maarit Feldt-Ranta kertoo Helsingin Sanomille, että hän saa mahasyöpäänsä enää palliatiivista eli oireita lievittävää hoitoa. Arkistokuva.

Sdp:n entinen kansanedustaja Maarit Feldt-Ranta kertoo Helsingin Sanomille, että hän saa mahasyöpäänsä enää palliatiivista eli oireita lievittävää hoitoa.

Feldt-Ranta arvelee voivansa elää enää kuukausia.

Hän kertoo, ettei halua enää kemoterapiaa. Hoito voisi ehkä hieman pidentää elinaikaa, mutta elämästä olisi vaikea nauttia, hän sanoo.

Feldt-Rannalla todettiin mahasyöpä ensimmäisen kerran vuonna 2009. Syöpä uusiutui vuonna 2013, ja silloin hän oli lähes vuoden sairauslomalla.

Feldt-Ranta kertoi tammikuussa, että mahasyöpä on jälleen uusiutunut. Hän jäi tuolloin sairauslomalle eikä hakenut enää jatkokautta eduskuntaan.

Feldt-Rannalla on kaksi omaa lasta, yksi lapsenlapsi ja entisen puolison tytär. Feldt-Ranta on SDP:n entinen puoluesihteeri, pitkäaikainen puoluehallituksen jäsen ja varapuheenjohtaja.

Feldt-Ranta sanoo HS:n haastattelussa eläneensä nyt pidempään kuin ensimmäisen kerran sairastuttuaan oletti.

– Olen ollut ihan hyvä ihminen ja olen tehnyt ihan hyviä asioita. Minulla on ollut vaikeuksia, mutta myös iloinen ja valoisa elämä. Olen tyytyväinen, että olen ollut yhteiskunnallisesti hyödyksi, hän sanoo.

– En ole koskaan haikaillut muualle. En toisiin tehtäviin enkä toisiin elämäntilanteisiin.

– Tämä on nyt näin, hän jatkaa.